Te koop: Sprokiesplaas in middelland | Netwerk24
30 Maart 2019 05:00
’n Eiendom so reg uit ’n sprokie word in April deur In2assets op ’n veiling verkoop.
Die asemrowende Backworth Farm wat van 1924 dateer, word op 17 April deur In2assets op ’n veiling verkoop.
Backworth Farm wat van 1924 dateer, lê in die skilderagtige suidelike middelland van KwaZulu-Natal, sowat 25 km vanaf Camperdown.
Dié omgewing is ’n ware lushof wat gekenmerk word deur skaduryke lanings met geelhoutbome, krismisrose en asaleas.
Die eiendom van 26,4 ha is goed in stand gehou en die verbeterings bestaan uit twee groot opstalle, twee kothuise, 13 enkelverblyfeenhede en 19 stalle wat ook in verblyf omgeskakel kan word.
In2assets reken die eiendom kan die perfekte trou-venue of korporatiewe rusoord wees.
Benewens die treffende tuine met standbeelde, spog die eiendom met talle moderne geriewe, onder meer ’n swembad, ’n tennisbaan en ’n pergola. Die eiendom word verkoop saam met al die nodige toerusting wat gebruik word om dit in stand te hou.
Daar is talle ander aantreklike kenmerke wat getuig van die sorg waarmee die trotse eienaars die eiendom vir dekades lank gekoester het.
Die eiendom word op 17 April opgeveil. Vir meer besonderhede en ’n bondige bemarkingsbrosjure, kontak Carl Kleinhans by 082 467 5664 of besoek www.in2assets.com.